钦定古今图书集成/理学汇编/文学典/第105卷 > 丰坊
## 钦定古今图书集成/理学汇编/文学典/第105卷 > 丰坊

按《艺苑卮言》：“丰坊者，初字存礼，举进士高第，为礼部
主事，以无行黜归家，坐法窜吴中，改名道生，字人翁，
年老笃病死。坊高材博学，精书法，其于十三经自为
训诂，多所发明。稍诞而僻者，则托名古注疏，或创称
外国，本于构诗文，下笔数千言立就，则多刻它名士
大夫印章，伪撰字稍怪拙，则假曰‘此某碑某碑体也’。”
又为人撰定法书，以真易赝，不可穷诘。又用蓄毒蛇
药杀人，强淫子女，夺攘财产，事露，人畏而耻之。吾友
沈嘉则云：蓄毒蛇以下事无之，第狂僻纵口，若含沙之蛊，且类得心疾者。因举其一端云：尝要嘉则具盛
馔，结忘年交。居一岁，而人或恶之，曰：“‘是尝笑公文者’。
即大怒，设醮诅之上帝，凡三等，云在世者宜速捕之，
死者下无间狱，勿令得人身。一等皆公卿大夫，与有
睚眦者也；二等文士或田野布衣，嘉则为首；三等鼠，
蝇，蚤、虱，蚊也。”此极大可笑。

按《列朝诗集》，张司马时彻序其集曰：“公质禀灵奇，才
彰卓诡，论事则谈锋横出，摛词则藻撰立成。士林儗
之凤毛，艺苑方诸逸驷。然而性不谐俗，行或盩中片
语合意，辄出肺肝相啖；睚眦蒙嗔，即援戈矛相刺。亦
或誉嫫母为婵娟，斥兰荃为薋菉，旁若无人，罕所顾
忌。知者以为激诡，而不知者以为穷奇也。繇是雌黄”
间作，转相诋諆。出有争席之夫，居无式闾之敬。鹑衣
蓝缕，湿突不炊，僮奴绝粒而逋亡，宾客过门而不入，
顑颔茕独，以终其身，不亦悲夫！存礼负俗多累，蒙谤
下流。司马持论，瑕瑜不掩。使后人犹有抚卷叹惜者，
存礼可以无憾于九京矣。

按《宁波府志》：丰坊，字存礼，学士熙之子也。后更名道
生，字人翁，号南禺外史。嘉靖二年，第进士，除礼部主
事。偕廷臣诤，追崇献皇礼，杖于阙下，改南京考功主
事，谪通州同知致仕。十七年六月，诣阙上书，谓孝莫
大于严父，严父莫大于配天，请建明堂，加献皇帝庙
号，称宗以配上帝。下部议，从之。次年六月，献《卿云雅
诗》一章，诏付史馆，坊竟无所进擢，归家以寿卒。坊于
书无所不读，欲以著述自见，乃撰《五经世学》，言其祖
清敏公以下所传，“于《书》则言得之外国，于《诗》则言传
之申公；《易》与《春秋》则言本之蔡邕石经，皆持之有，故
人亦莫能明也。”又著《世统》一书，自皇初迄当代，凡数
千卷，最为浩博，精诸家书法。家藏金石刻甚富，临摹
逼真，好事者争求之。“为人负才任性，目空一世，以故
人多畏焉。”